Muldvarpen - Undercover i Nordkorea
Muldvarpen - Undercover i Nordkorea er en dokumentarserie i tre afsnit tilrettelagt af Mads Brügger. Dokumentaren udkom den 11. oktober 2020 og er en coproduktion mellem danske DR, britiske BBC, norske NRK og svenske SVT.

Dokumentarserien handler om en dansk førtidspensioneret kok, der som muldvarp gennem ti år infiltrerer den internationale nordkoreanske venskabsforening og introducerer formanden for en falsk milliardær, der sidenhen indgår aftale med styret om at opføre en underjordisk våben- og metamfetaminfabrik på en ugandisk ø i Victoriasøen. Dokumentaren søger med de skjulte optagelser af forhandlingerne med regimets repræsentanter at dokumentere, at Nordkorea ignorerer De Forenede Nationers (FNs) sanktioner for at skaffe olie og penge.

Medvirkende 

 Ulrich Larsen (født 5 september 1976) er en dansk familiefar og tidligere kok, der bliver muldvarp i den nordkoreanske venskabsforening i Danmark og får en tæt relation til den internationale venskabsforenings formand, Alejandro Cao de Benós. Ulrich Larsen brugte 10 år på at infiltrere flere foreninger og Nordkorea og beviste hvordan sanktioner omgås for at skaffe valuta til Nordkorea.
 Jim Latrache-Qvortrupen forhenværende soldat i Fremmedlegionen og en stor kriminel kokainpusher i det danske jetsetmiljø, der i dokumentaren agerer agent provocateur i rollen som rigmanden Mr. James.
 Alejandro Cao de Benósformanden for den internationale nordkoreanske venskabsforening, Korean Friendship Association (KFA)
 Annie Machonen tidligere engelsk MI5-agent, der i dokumentaren debriefer Larsen og Latrache-Qvortrup
 Anders Kristensenformand for Venskabsforeningen Danmark – Den Demokratiske Folkerepublik Nordkorea

Modtagelse

Seertal 
Første afsnit blev på premieredagen set af 413.000 på DR 1 og DR TV, mens henholdsvist andet og tredje afsnit blev streamet 41.000 og 27.000 gange samme dag.

Anmeldelser og priser 

Dokumentarserien fik store roser i både danske og udenlandske medier. Politikens anmelder uddelte fem ud af seks hjerter og beskrev dokumentaren som både overbevisende og nervepirrende, mens Berlingske og Jyllands-Postens anmeldere gav den fem ud af seks stjerner og kaldte den henholdsvist mageløst underholdende og vildt imponerende. Soundvenues anmelder uddelte ligeledes fem ud af seks stjerner og roste Brügger som tidens mest interessante danske dokumentarinstruktør. Ekkos anmelder Bo Tao Michaëlis gav også fem ud af seks stjerner og skrev, at dokumentaren var forrygende fascinerende fra start til slut. Det norske Dagbladets anmelder gav fem ud af seks stjerner, kaldte dokumentaren sensationel og skrev, at den er blandt få dokumentarer med sprængkraft nok til at forandre verden. The Guardian, The Telegraph og The Times omtalte dokumentaren som ekstraordinær og absurd modig.

I 2021 modtog dokumentaren en Robert i kategorien Årets dokumentarfilm.

Politiske reaktioner 
Dagen efter dokumentarens udgivelse erklærede Danmark og Sveriges udenrigsministre, Jeppe Kofod og Ann Linde, at de agtede at gøre FNs sanktionskomité og Den Europæiske Union (EU) opmærksom på dens afsløringer. Brügger udtalte i den forbindelse, at han gerne ville dele filmholdets materiale med sanktionskomitéen i FN. Larsen blev allerede inden dokumentarens premiere indkaldt til et møde i FNs sanktionskomité for at udlevere og bekræfte oplysninger om "et forretningssamarbejde i et afrikansk land foreslået af KFA".

Rådgiveren for Nordkoreas ambassadør i Norden udmeldte, at dokumentaren er fabrikeret til at sætte Nordkorea i et dårligt lys, og at styret ikke har været involveret i nogen form for våbenhandel.
Rådgiveren anklagede i stedet Larsen for selv at have medbragt tegningerne over den underjordiske våbenfabrik, selvom de tilsyneladende bliver udleveret til ham i dokumentaren.
Brügger kaldte reaktionen "fuldstændig absurd", men understregede samtidig, at den ikke overraskede ham.

Referencer

Eksterne henvisninger 
 Muldvarpen - Undercover i Nordkorea på DR TV
 

DR-serier
Dokumentarserier fra Danmark
Danske tv-serier fra 2020'erne